

NOTA DE FUNDAMENTARE
la proiectul de hotărâre a Guvernului pentru aprobarea Programului de dezvoltare a pieței serviciilor energetice pentru perioada 2026-2030

	1. Denumirea sau numele autorului și, după caz, a/al participanților la elaborarea proiectului actului normativ

	Proiectul Hotărârii Guvernului pentru aprobarea Programului de dezvoltare a pieței serviciilor energetice pentru perioada 2026-2030 este elaborat de către Ministerul Energiei, beneficiind de suportul Secretariatului Comunității Energetice.

	2. Condițiile ce au impus elaborarea proiectului actului normativ

	2.1. Temeiul legal sau, după caz, sursa proiectului actului normativ

	Proiectul Hotărârii Guvernului pentru aprobarea Programului de dezvoltare a pieței serviciilor energetice pentru perioada 2026-2030 este elaborat în temeiul art. 22 alin. (5) din Legea nr. 139/2018 cu privire la eficiența energetică.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Republica Moldova și-a asumat obiective ambițioase privind eficiența energetică și reducerea emisiilor de gaze cu efect de seră, în conformitate cu Legea nr. 139/2018 cu privire la eficiența energetică, precum și cu angajamentele din Planul Național Integrat privind Energia și Clima (PNIEC) și Strategia energetică până în 2050. Printre obligațiile-cheie se numără realizarea de economii energetice anuale noi de cel puțin 0,8% și renovarea anuală a minimum 3% din suprafața clădirilor publice centrale.
În prezent, clădirile reprezintă circa 53% din consumul final de energie, iar fondul imobiliar este în mare parte învechit, construit înainte de introducerea cerințelor de eficiență energetică. Deși audituri energetice arată că în clădiri reducerea consumului de energie cu până la 50-60% este fezabilă și economic avantajoasă, deficitul de investiții în proiecte de eficiență energetică este estimat la circa 4 miliarde euro până în 2030. Resursele publice sunt insuficiente pentru acoperirea acestui necesar, ceea ce impune mobilizarea capitalului privat prin mecanisme moderne, cum sunt serviciile energetice (ESCO) bazate pe contracte de performanță energetică.
Cu toate acestea, piața serviciilor energetice în Republica Moldova este practic inexistentă, în pofida faptului că dezvoltarea acesteia este prevăzută în documente strategice și în Legea nr. 139/2018. Principalele cauze sunt barierele de reglementare, financiare, instituționale și de altă natură, care împiedică aplicarea contractelor de performanță energetică. 
Cadrul normativ existent nu asigură condițiile adecvate pentru aplicarea serviciilor energetice și a contractelor de performanță energetică în sectorul public. Legislația privind achizițiile publice nu conține proceduri dedicate pentru contractarea serviciilor energetice, care presupun o combinație complexă de lucrări, bunuri și servicii, precum și criterii de atribuire adaptate particularităților economice ale acestor contracte, cum ar fi valoarea netă actualizată a fluxurilor de numerar. În lipsa unor reguli explicite, autoritățile contractante nu dispun de instrumente metodologice pentru planificarea, estimarea, ajustarea valorii și evaluarea ofertelor pentru contracte cu executare pe termen lung, iar documentațiile standard nu reflectă specificul acestor mecanisme. Legislația bugetar-fiscală limitează asumarea angajamentelor multianuale la o perioadă de cel mult trei ani, ceea ce face imposibilă încheierea contractelor de performanță energetică pe duratele necesare recuperării investițiilor, în mod obișnuit cuprinse între 8 și 20 de ani. Această constrângere afectează integrarea contractelor în ciclul bugetar și compromite predictibilitatea financiară, inclusiv din perspectiva etapizării plăților conform contractelor de performanță energetică. Lipsa unui mecanism normativ explicit privind reținerea și utilizarea economiilor obținute din reducerea cheltuielilor energetice descurajează entitățile publice, deoarece reducerea cheltuielilor cu utilitățile poate conduce la diminuarea alocațiilor bugetare, în absența unei reglementări care să înghețe, pe termen adecvat, nivelul alocațiilor aferente energiei. Practica aplicării reglementărilor contabile și fiscale nu este explicită în ceea ce privește tratamentul specific al contractelor de performanță energetică, respectiv recunoașterea investițiilor, amortizarea mijloacelor fixe, evidențierea consumului de mijloace circulante, momentul facturării și modul de calcul al obligațiilor fiscale, ceea ce generează incertitudini juridice și financiare pentru furnizori și beneficiari. Clasificația bugetară nu include articole distincte pentru evidențierea cheltuielilor aferente serviciilor energetice, ceea ce complică raportarea și monitorizarea execuției bugetare, iar absența unor precizări referitoare la tratarea angajamentelor din contractele de performanță energetică din perspectiva datoriei publice creează riscuri de interpretare care pot limita utilizarea mecanismului. În plus, nu există metodologii naționale pentru determinarea consumului de referință și pentru măsurarea și verificarea economiilor de energie, armonizate cu standardele internaționale, nici modele standard de contracte de performanță energetică și acte aferente, ceea ce îngreunează aplicarea uniformă, transparentă și verificabilă a plăților în funcție de performanță.
Dincolo de deficiențele cadrului normativ, dezvoltarea pieței serviciilor energetice este afectată de bariere financiare, tehnice, administrative, de piață și comportamentale. Accesul la finanțare este limitat, întrucât instituțiile bancare nu dispun de produse adaptate specificului contractelor de performanță energetică, iar termenele uzuale de creditare sunt scurte sau medii, necorelate cu perioada de recuperare a investițiilor, ceea ce reduce atractivitatea economică a proiectelor și capacitatea furnizorilor de a se implica simultan în mai multe proiecte. Din perspectivă tehnică și administrativă, capacitățile actorilor sunt insuficient dezvoltate, lipsesc programe sistematice de formare și perfecționare, iar utilizarea instrumentelor moderne de asigurare a calității este limitată, ceea ce majorează riscurile tehnice și financiare pe durata contractelor, în special în contextul intervențiilor complexe și al mentenanței pe termen lung. Pe latura informațională și comportamentală, nivelul de înțelegere a mecanismului contractelor de performanță energetică este scăzut, beneficiile nu sunt comunicate suficient de clar, iar percepția asupra complexității și riscurilor rămâne accentuată. Preferința pentru finanțări nerambursabile, generată de practica proiectelor cu finanțare bugetară sau granturi, diminuează interesul pentru instrumentele comerciale pe termen lung și accentuează percepția că contractele de performanță energetică ar fi mai costisitoare decât investițiile bugetare directe. În plus, numărul redus de furnizori specializați și cererea scăzută din partea sectorului public mențin piața într-o stare incipientă, fără masă critică de proiecte, fără istorii de succes și fără mecanisme de agregare care să reducă costurile de tranzacție.
În absența unei intervenții guvernamentale, consumul ridicat de energie în clădirile publice va continua să genereze presiuni semnificative asupra bugetului, limitând resursele disponibile pentru investiții în educație, sănătate și alte domenii sociale, precum și capacitatea statului de a asigura servicii publice la standarde adecvate. Vulnerabilitatea sectorului public la fluctuațiile prețurilor la energie și la crizele regionale va rămâne ridicată, cu riscul afectării confortului și funcționalității infrastructurilor esențiale, cum sunt școlile și spitalele. Lipsa unui cadru funcțional va bloca dezvoltarea pieței serviciilor energetice, va descuraja investițiile private și va limita oportunitățile economice, inclusiv crearea de locuri de muncă, iar emisiile de gaze cu efect de seră vor rămâne la niveluri ridicate, perpetuând impactul negativ asupra mediului și asupra sănătății populației.

	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Programul de dezvoltare a pieței serviciilor energetice pentru perioada 2026-2030 stabilește un cadru de politici orientat către crearea unei piețe funcționale și sustenabile a serviciilor energetice în Republica Moldova. Obiectivul central al Programului este formarea și consolidarea acestei piețe prin eliminarea barierelor normative, financiare și instituționale, mobilizarea capitalului privat și asigurarea unui mecanism durabil de implementare a proiectelor de eficiență energetică, în special în sectorul public.
Programul definește trei obiective specifice interdependente. Primul vizează crearea unui cadru de reglementare complet și coerent, care să permită aplicarea contractelor de performanță energetică fără constrângeri nejustificate. În acest sens, se prevede elaborarea și aprobarea unui set extins de acte normative ce vor integra serviciile energetice în legislația privind achizițiile publice, procesul bugetar, evidența contabilă și fiscalitatea, elaborarea metodologiilor naționale pentru determinarea consumului de referință și măsurarea și verificarea economiilor, armonizate cu standardele internaționale, precum și crearea unui sistem de monitorizare a prețurilor medii pentru lucrări și echipamente aferente măsurilor de eficiență energetică. Totodată, obiectivul dat urmărește și instituționalizarea pieței și dezvoltarea capacităților profesionale, prin pregătirea specialiștilor, calificarea și înregistrarea furnizorilor de servicii energetice și implementarea mecanismelor inovatoare de finanțare, inclusiv mecanismul „revolving” și, ulterior, mecanismul „Super ESCO”, care va acționa ca facilitator al pieței și agregator de proiecte. Al doilea obiectiv specific se referă la generarea unei cereri constante și predictibile pentru servicii energetice în sectorul public, prin planificarea pe termen lung a renovărilor de clădiri, formarea unei surse sustenabile de finanțare și creșterea ponderii capitalului privat în mixul de resurse pentru proiecte. În final, al treilea obiectiv urmărește creșterea gradului de informare și conștientizare a părților interesate și a publicului larg, precum și asigurarea transparenței datelor privind proiectele realizate, economiile obținute și costurile aferente.
Planul de acțiuni aferent Programului detaliază măsurile necesare pentru atingerea acestor obiective specifice, incluzând modificarea legislației primare și secundare, elaborarea regulamentelor și metodologiilor, instituirea mecanismelor financiare și operaționale, perfecționarea specialiștilor, calificarea furnizorilor și lansarea proiectelor-pilot.

	3.2. Opțiunile alternative analizate și motivele pentru care acestea nu au fost luate în considerare

	Nu este aplicabil.

	4. Analiza impactului de reglementare 

	4.1. Impactul asupra sectorului public

	Implementarea Programului de dezvoltare a pieței serviciilor energetice va avea un impact pozitiv semnificativ asupra sectorului public, transformând modul în care sunt realizate proiectele de eficiență energetică și gestionate resursele bugetare. Prin crearea unui cadru normativ și metodologic complet, autoritățile publice vor putea aplica contracte de performanță energetică, ceea ce va permite realizarea lucrărilor de renovare fără a depinde exclusiv de finanțări nerambursabile sau de alocații bugetare directe. Implementarea, în faza inițială a Programului, a mecanismului „revolving” va asigura recuperarea parțială a investițiilor din economiile generate, reducând presiunea asupra bugetului și crescând predictibilitatea cheltuielilor. Sectorul public va beneficia de modernizarea infrastructurii, de reducerea consumului de energie și a costurilor aferente, ceea ce va elibera resurse pentru alte priorități sociale, precum educația și sănătatea. În același timp, implementarea ulterioară a mecanismului „Super ESCO” va crea premisele pentru agregarea proiectelor mici în portofolii atractive, facilitând accesul la finanțare și accelerând ritmul renovărilor. Programul va contribui la creșterea transparenței și responsabilității în utilizarea fondurilor publice, prin publicarea datelor privind economiile obținute și performanța proiectelor, consolidând încrederea în eficiența investițiilor. Pe termen lung, sectorul public va deveni un exemplu de bune practici, stimulând cererea pentru servicii energetice și în sectorul privat, ceea ce va accelera tranziția energetică și va sprijini atingerea obiectivelor naționale de decarbonizare.
Îmbunătățirea eficienței energetice rămâne o prioritate strategică, reflectată atât în politicile și strategiile naționale, cât și în agenda partenerilor de dezvoltare. Se estimează că aceștia vor continua să ofere instituțiilor naționale suport tehnic esențial, contribuind la reducerea și compensarea impactului asupra sectorului public. În acest context, Ministerul Energiei deja a negociat și a obținut acordul preliminar al Agenției Franceze pentru Dezvoltare privind furnizarea asistenței tehnice necesare elaborării actelor normative care vor integra serviciile energetice și contractele de performanță energetică în legislația națională.

	4.2. Impactul financiar și argumentarea costurilor estimative

	Implementarea Programului de dezvoltare a pieței serviciilor energetice pentru perioada 2026-2030 implică un efort financiar estimat la aproximativ 812 580 mii lei, distribuit pe întreaga durată de aplicare. Structura costurilor reflectă complexitatea intervenției și caracterul etapizat al acțiunilor, care includ atât măsuri normative și metodologice, cât și activități operaționale și investiționale. Din această sumă, doar o parte relativ mică, în valoare de circa 560 mii lei, va fi acoperită din bugetul de stat, prin alocații deja planificate, fără a genera presiuni suplimentare asupra finanțelor publice. Restul costurilor, în proporție covârșitoare, respectiv aproximativ 809 520 mii lei, va fi acoperit din surse externe, oferite de partenerii de dezvoltare. Astfel, Agenția Franceză pentru Dezvoltare va acorda asistența tehnică pentru elaborarea cadrului normativ necesar pentru integrarea serviciilor energetice în legislația națională. Totuși, cele mai mari costuri sunt asociate implementării mecanismului „revolving”, care va permite agregarea proiectelor și testarea viabilității modelului de rambursare din economii, contribuind la crearea unei piețe funcționale și competitive. În acest sens, Ministerul Energiei a purtat discuții prealabile și Banca Mondială ar fi disponibilă să acorde finanțarea necesară pentru renovarea clădirilor publice cu aplicarea mecanismului ”revolving”, care ulterior va fi transformat în mecanismul ”Super ESCO”. Așadar, costuri în valoare de 807 500 mii lei vor fi acoperite din contul împrumutului negociat cu Banca Mondială pentru implementarea proiectelor de eficiență energetică în clădirile publice centrale cu aplicarea mecanismului ”revolving”.
Impactul financiar al Programului asupra bugetului național este acoperit de beneficiile economice și sociale semnificative. Prin reducerea cheltuielilor energetice în clădirile publice, Programul va genera economii care vor putea fi reinvestite în proiecte suplimentare, consolidând sustenabilitatea intervenției. În plus, atragerea resurselor externe și implicarea capitalului privat vor diminua presiunea asupra bugetului de stat și vor accelera ritmul renovărilor energetice. Costurile sunt justificate prin necesitatea eliminării barierelor care blochează dezvoltarea pieței serviciilor energetice și prin crearea unui mecanism durabil de finanțare, care va permite Republicii Moldova să atingă obiectivele naționale de eficiență energetică și decarbonizare.

	4.3. Impactul asupra sectorului privat

	Implementarea Programului va avea un efect transformator asupra sectorului privat, creând oportunități economice și stimulând dezvoltarea unei piețe competitive a serviciilor energetice. Prin instituirea unui cadru normativ clar și predictibil, Programul va elimina incertitudinile juridice și financiare care au descurajat până acum implicarea furnizorilor de servicii energetice în proiecte de eficiență energetică. Furnizorii de servicii energetice vor beneficia de reguli transparente, metodologii standardizate și documentație contractuală adaptată practicilor internaționale, ceea ce va reduce riscurile și costurile de tranzacție și va facilita accesul la proiecte publice. În același timp, introducerea mecanismelor „revolving” și „Super ESCO” va crea un mediu favorabil pentru mobilizarea capitalului privat și agregarea proiectelor mici în portofolii atractive pentru finanțare. Aceste mecanisme vor permite furnizorilor de servicii energetice să își dezvolte capacitățile tehnice și manageriale, să investească în tehnologii moderne și să își consolideze poziția pe piață.
Programul va contribui la diversificarea oportunităților de afaceri pentru companiile din domeniul construcțiilor, ingineriei, furnizării de echipamente și consultanței, generând cerere pentru soluții inovatoare și servicii integrate. În plus, prin crearea unui sistem de calificare și înregistrare a furnizorilor, Programul va stimula profesionalismul și competiția loială, consolidând încrederea beneficiarilor în calitatea serviciilor oferite. Accesul la informații transparente privind proiectele realizate și economiile obținute va facilita luarea deciziilor de investiții și va atrage noi actori pe piață, inclusiv instituții financiare interesate să dezvolte produse dedicate contractelor de performanță energetică. Pe termen lung, impactul asupra sectorului privat se va traduce prin creșterea volumului investițiilor, extinderea pieței interne, dezvoltarea competențelor profesionale și crearea de locuri de muncă.

	4.4. Impactul social

	Implementarea Programului de dezvoltare a pieței serviciilor energetice va genera un impact social pozitiv considerabil, cu efecte directe asupra calității vieții populației și asupra funcționării instituțiilor publice. Prin reducerea consumului de energie în clădirile publice, Programul va contribui la diminuarea cheltuielilor bugetare, ceea ce va permite redirecționarea resurselor către domenii sociale prioritare, precum educația, sănătatea și protecția socială. Modernizarea infrastructurii publice va asigura un nivel superior de confort termic și calitate a mediului interior în școli, spitale și alte instituții, ceea ce va îmbunătăți condițiile de studiu, tratament și muncă pentru cetățeni și personalul angajat.
În plus, prin stimularea investițiilor private și dezvoltarea pieței serviciilor energetice, Programul va genera noi oportunități economice și locuri de muncă, consolidând stabilitatea socială și economică. Creșterea transparenței și publicarea datelor privind economiile obținute vor întări încrederea cetățenilor în utilizarea eficientă a fondurilor publice și vor promova o cultură a responsabilității și sustenabilității.

	4.4.1. Impactul asupra datelor cu caracter personal

	Nu este aplicabil.

	4.4.2. Impactul asupra echității și egalității de gen

	Nu este aplicabil.

	4.5. Impactul asupra mediului

	Implementarea Programului va avea un impact pozitiv asupra mediului prin introducerea mecanismelor moderne de finanțare și implementare a proiectelor de eficiență energetică, care vor transforma modul în care sunt realizate proiectele la nivel național. Crearea cadrului normativ și metodologic pentru aplicarea contractelor de performanță energetică va permite implementarea soluțiilor integrate, bazate pe garantarea economiilor și pe transferul riscurilor către furnizorii de servicii energetice. Aceste contracte vor stimula adoptarea tehnologiilor eficiente și reducerea consumului de energie în mod sustenabil, fără a depinde exclusiv de finanțări publice directe. În paralel, instituirea mecanismului „revolving” și, ulterior, a mecanismului „Super ESCO” va genera un flux continuu de investiții în eficiență energetică, asigurând reutilizarea economiilor obținute și crearea unui efect multiplicator asupra pieței. Prin aceste instrumente, Programul va contribui la diminuarea emisiilor de gaze cu efect de seră. Impactul asupra mediului nu se limitează la rezultate punctuale, ci se extinde pe termen lung, prin instituționalizarea unor mecanisme care vor accelera decarbonizarea și vor sprijini atingerea obiectivelor climatice ale Republicii Moldova.

	4.6. Alte impacturi și informații relevante

	Nu este aplicabil.

	5. Compatibilitatea proiectului actului normativ cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	Nu este aplicabil

	5.2. Măsuri normative care urmăresc crearea cadrului juridic intern necesar pentru implementarea legislației UE

	Nu este aplicabil

	6. Avizarea și consultarea publică a proiectului actului normativ

	Va fi completat pe parcursul promovării proiectului actului normativ ...

	7. Concluziile expertizelor

	Va fi completat pe parcursul promovării proiectului actului normativ ...

	8. Modul de încorporare a actului în cadrul normativ existent

	Aprobarea proiectului de act normativ nu atrage după sine necesitatea modificării sau abrogării de acte normative în sensul aducerii acestora în concordanță cu reglementările acestuia.

	9. Măsurile necesare pentru implementarea prevederilor proiectului actului normativ

	Implementarea actului normativ nu necesită realizarea unor măsuri speciale.






Secretar general al ministerului         /semnat electronic/                  Andrei GRIȚCO

